19
Muik fala hut mamo tao dain se sorga
1 Ima-ii na aa hidi ela kon, auk ming fala tene el hut mamo in tao dani ka, se sorga. Oen tao dain elia,
“Naka Ama Lamtua Allah,
undeng Un man dui hihidi.
Naka Ama Lamtua Allah,
undeng Un man kuasa dui totoang.
Ama Lamtua man bel boa-blingin kita,
deng kit in kula-sala ngas.
Ama Lamtua man tao titu kita,
deng kit in nuil kula-kula ngas.
2 Naka Ama Lamtua Allah,
undeng Un man nutus dasi lam lolo.
Naka Ama Lamtua Allah,
undeng Un nahu hukung nol in toma.
Ama Lamtua nutus le nahu hukung bel bihatang hmama ka son,
undeng un taan in neleng atuil se apan-kloma ku tutungus,
le len-langan leo-leo nol una,
hidim mudi-muid un in daat ta.
Ama Lamtua balas bihatang daat ta son,
undeng un taan in keo tele
Ama Lamtua atulin in loka-loka ngas tutungus.”✡
3 Hidi na lam, oen tao dain didang mes pait se sorga elia,
“Naka-naka Ama Lamtua!
Nikit sakeng Un ngala ka lapa-lapa!
Undeng nus deng ai in tuun bihatang nga nitun na ka,
saek napiut tene taan lo.
Nol nus deng ai in loe kota in leok isi na ka,
saek tutungus hidi tahan lo.”✡
4 Hidi kon, tulu at 24 tas nol hmukit aat man muun ising nas, senet hai bukun nas, le todan-lahing Ama Lamtua Allah, man daad se del in prenta ka dapa. Oen todan Un noan,
“Toma! Maa le kit naka-naka Ama Lamtua Allah!
Maa le kit nikit sakeng Un ngala ka lapa-lapa!”
Fesat in sapa deng Lae-blai Ana ka
5 Kon auk ming fala mes pait maa deng del in prenta ka, tek noan,
“Hoe Ama Lamtua Allah atan me!
Hoe Ama Lamtua anan me!
Maa le kit nikit sakeng Ama Lamtua Allah ngala ka lapa-lapa.
Tuan-ana, maa le kit totoang naka Ama Lamtua.”✡
6 Hidim auk hii kam el atuli hut mamo aa nol apa. Oen falan nas in tene ka banansila el ui in baa nahi ka, nol muun el lelat ulan na. Oen aa noan,
“Naka-naka Ama Lamtua Allah.
Nikit sakeng Un ngala ka lapa-lapa.
Undeng Un man kuasa dui hihidi.
Nol Un man prenta totoang.✡
7 Halas ni, kit dalen nias kolo son.
Nol kit dalen nias kolo dudui pait.
Kit naka-naka Una,
undeng Lae-blai Ana ka leol in sapa ka maa lius son.
Kit nikit sakeng Un ngala ka lapa-lapa,
undeng Lae-blai Ana ka sapa ka lohas hidi son.
8 Ama Lamtua Allah belen kai-baut in lohas son, deng kitu duda.
Ama Lamtua Allah belen kai-baut muti kaloeꞌ son.”
(Kai-baut muti kaloeꞌ nas, Ama Lamtua Allah atulin nas in daek banan na).
9 Kon ima-ii in deng sorga ka tek auk noan, “Yuhanis! Ku musti dulan elia:
‘Totoang atuil man haup in haep, le maa se Lae-blai Ana ka fesat in sapa ka ngas, mam ulat baktetebes!’ ”
Hidim ima-ii na tupang napiut un in aa ka noan, “Ama Lamtua Allah in Teka-teka nias, meman tom baktebes!”✡
10 Kon auk senet le noan hai bukung nga halin todan-lahing se ima-ii na, mo un kaing auk noan, “Ku todan-lahing se auk ela deken! Ta auk niam Ama Lamtua ata el ku, nol ku kaak-palim man in tek deng Yesus sas kon. Mee-baah man in tek deng Ama Lamtua Allah in hida-hida ngas totoang kon, aa deng Yesus, le halin nam atuli li todan-lahing se Una. Ta Ama Lamtua Koo la in koma ka ela. Tiata todan-lahing se auk deken, mo todan-lahing se Ama Lamtua Allah sii!”
Lamtua Yesus maa se ahloet muti dapa
11 Hidi kon auk botas silang ngam, auk ngat net hnita sorga la holsai. Hidim nahkitu lam, auk ngat net ahloet muti mes puit maa. Atuling in daad se ahloet na dapa ka ngala, “In Toma” nol “Kil Dididi in Hida”. Oras Un nutus dasi ka, Un nutus nol in toma. Eta Un laok hote-dati lam, Un lako nol dalen in lolo-lolo.✡ 12 Un mata ka kaloe el ai ka. Un lotong hlotong lahi mamo se Un bon na. Un ngala ka dulan ne Un apa ka, mo suma Un sii man taan ngaal na nahin na.✡ 13 Un kai-batu las dopon son se dala dalen. Atuli noken Un noan, “Ama Lamtua Allah Dasi-dehet ta.” 14 Auk ngat net tentara in deng sorga ngas kon saek ahloet muti, le muid Una. Oen totoang kon pake kai-baut muti duda niu-hilin. 15 Muik suli nakan mes puti deng Un baha ka. Un nini suli na, le laok hote-dait labang totoang bangsa in se dale-dapa ki ngias. Hidim Un tao tehen one. Kon Un daid oen Lahin. Un prenta oen nol mumuun nini ima bisi, didiin oen kon haup Ama Lamtua man kuasa dudui ka in komali ka. Na banansila el atuli in kida dudus anggor isin na, le halin lee puting un uin na ka.✡
16 Se Atuling na kai-batu las, nol se Un panga ka, muik in dula elia:
Laih man lapa dui deng totoang lahi-lahi las
nol Tuang in lapa dui deng totoang tuang-tuang ngas.
Lamtua Yesus tao tehen hmukit in tao tele dadahut ta nol un tentaran nas
17 Hidi nam, auk net ima-ii mes deng sorga dil se lelo la dapa. Un kidu le tek totoang kee in kaa sisi, man hong lapa-lapa se apan nua ngas noan, “Mi maam nakbua totoang se ni tia, le muid in kaa se Ama Lamtua Allah fesat tene kia! 18 Mi boel kaa totoang atuil in mateng ngas sisin nas, nas: lahi-lahi las, meo-meo las, nol tentara las. Mi boel kaa ahlote las nol tentara man daad se ahlote las dapa ngas sisin nas. Mi boel kaa ata tam, ata lo, atuil ana tam atuil tene kas sisin nas. Nahin na noan, mi boel kaa totoang oen sisin nas.”✡
19 Hidi nam, auk net hmukit in tao tele dadahut man hmunan nu puti deng tasi ka ka. Un lako koo mes nol totoang lahi-laih in se dale-dapa ki ngias, nol oen tentara las. Hidim oen lakos hote-dait labang nol Atuling man daad se ahloet muti dapa ka, leo-leo nol Un tentara in deng sorga ngas. 20 Mo Atuling man in daad se ahloet muti dapa ka, daek hmukit na nol un mee-baah in nole-lilung daat ta. Mee-baah na, man hmunan nu tao taad herang bili-ngala, nol nole-lilung atuli li le sium hmukit in tao tele dadahut na hmarat ta, nol hui se un bangat ta. Mo halas ni, Atuling man in daad se ahloet muti dapa ka, lako pasang tamang hmukit na, nol un mee-baha la, lako tasi ai blirang man kaloe tutungus maet taan lo ka son.✡ 21 Hidim Atuling in daad se ahloet muti dapa ka, laok keo tele tentara tenga las, nini suli man puti deng Un baha ka ka. Hidi na kon, kee in kaa sisi ngas maas le kaa nuli oen sisin nas totoang.
✡ 19:2 Dehet Ulang deng Lalan in Nuli 32:43; Lahi-lahi las Buk nomer dua la 9:7 ✡ 19:3 Yesaya 34:10 ✡ 19:5 Buk in Naka-nahalit 115:13 ✡ 19:6 Yeskial 1:24; Buk in Naka-nahalit 93:1; 97:1; 99:1 ✡ 19:9 Matius 22:2-3 ✡ 19:11 Yeskial 1:1; Buk in Naka-nahalit 96:13; Yesaya 11:4 ✡ 19:12 Danial 10:6 ✡ 19:15 Buk in Naka-nahalit 2:9; Yesaya 63:3; Yoel 3:13; Apan-kloma Hnika Balu 14:20 ✡ 19:18 Yeskial 39:17-20 ✡ 19:20 Apan-kloma Hnika Balu 13:1-18