15
Ima-ii at iut deng sorga kil in daat isi iut maas se apan-kloma kia
1 Hidi nam, auk ngat net sa-saa mes muun isi puti se apan nua, didiin auk herang isi. Muik ima-ii at iut deng sorga, mesa-mesam kil kuasa le niung in daat tene maa se apan-kloma kia. In daat iut nias, daat puis sas nas. Eta oen totoang dadis son nam, un nahin na noan, Ama Lamtua Allah dalen na blingin son, didiin Un komali nol atuli li pait lo son.
2 Hidim auk ngat net tasi mes kaloe el kaca ka, man kutang nol ai. Auk kon ngat net atuli mamo dil se tasi na suut ta. Oen nam atuil man in dai muid hmukit in tao tele dadahut ta lo, hui se un bangat ta lo, nol sium un hmarat ta lo ngas. Oen totoang kil sa-saa in kuti, tuladang el sasanu man oen simun deng Ama Lamtua Allah. 3 Hidim oen tao dani mes deng upung Musa, Ama Lamtua Allah atulin in loka-loka se hmunan nua ka. Atuil nas kon tao dani mes pait le naka-naka Yesus. Ta hmunan nu atuli keo tele Una, banansila el atuli keo lae-blai ana se Ama Lamtua Allah Um in Kohe-kanas sa, le tao blingin Un dalen na. Oen tao dain noan,*
“Kaim naka-naka Ama Lamtua Allah!
Kaim nikit sakeng Un ngala ka lapa-lapa!
Undeng Ama Lamtua in kuasa ka, dui hihidi.
Nol Ama Lamtua in muun na, herang isi.
Ama Lamtua kil bandu taung totoang bangsa in ne apan-kloma ki ngias son.
Ama Lamtua daid Laih taung totoang ngala-ngaal in ne apan-kloma ki ngias son.
Ama Lamtua in dake ngas muun dui hihidi!
Ama Lamtua in dake ngas, leok baktetebes!
Ama Lamtua lalan na, lolo isi!
Ama Lamtua in nuli ka, tom dudui!✡
4 Totoang atuli li nikit sakeng Ama Lamtua ngala ka lapa-lapa,
totoang atuli li naka-naka Ama Lamtua in banan na.
Undeng suma Ama Lamtua sii, man niuꞌ.
Nol suma Un sii, man muik kula-sala lo.
Mam totoang bangsa lias maas le todan-lahing se Ama Lamtua.
Mam totoang ngala-ngala lias maas nodan mamo se Ama Lamtua.
Undeng totoang atuli li net Ama Lamtua in daek banan nas son.
Nol totoang atuli li taan Ama Lamtua dalen lolo ka son.”✡
5 Nikit atuil nas tao dain hidi kon, auk ngat net kitu tene in se Ama Lamtua Um in Kohe-kanas ne sorga ka Kamar in Niu Dudui ka, holsai batlenga.✡ 6 Hidim auk ngat net ima-ii at iut in deng sorga, man kil susa-daat itu la ngas. Oen puit maas deng Ama Lamtua Um in Kohe-kanas sa. Oen pake kitu-kaod kaloe man muti niu-hilin, nol pake hlimut deng lil-mea isin. 7 Hidim auk net hmukit mes deng hmukit aat in muun isi, man se Ama Lamtua del in prenta ka halin na ngas, bating bokor lil-mea itu, bel ima-ii at iut nas. Bokor iut nas, mesa-mesam nisi in hukung deng Ama Lamtua Allah, man muik napiut hidi nutus taan lo ka. Ta Un mana hidi son, le niung Un in komali ka maa se apan-kloma kia. 8 Nesang isi lo kon, Um in Kohe-kanas sa inu nol nus, man puti deng Ama Lamtua Allah in muun isi ka, nol Un in kuasa ka. Muik tahan atuli mes lo kon, man taam nal laok se na. Ima-ii at iut nas musti boho nuli in daat iut nas, se apan-kloma kia, halas-sam atuli li taam nal lako se maan na.✡
* 15:3 Musa dul dain nias se dedeng Ama Lamtua in kil puting atuil Israel las deng dale Mesir, oen maan in susa-daat ta. ✡ 15:3 Dehet in Puit deng Dale Mesir 15:1-18 ✡ 15:4 Yermia 10:7; Buk in Naka-nahalit 86:9 ✡ 15:5 Dehet in Puit deng Dale Mesir 38:21 ✡ 15:8 Dehet in Puit deng Dale Mesir 40:34; Lahi-lahi las Buk laih hmunan na 8:10-11; Dehet deng Bangsa Israel nol Bangsa Yahuda lalis dua la 5:13-14; Yesaya 6:4