3
Ama Lamtua Allah Ana ka uhu dui deng upung Musa
1 Elia pali-kaka me! Ama Lamtua Allah huil nal mi son, nol noken mi noan atuil man in dalen niu, man mam haup in nuli leo-leo nol Ama Lamtua Allah se sorgam. Tiata deng dais nias totoang, mi musti nangan bana-banan deng Lamtua Yesus in daek taung kit son nias. Ta kit hao son noan, Un na mo Ama Lamtua Allah Atulin in Nutus, nol Un kon nam kit Tulu Agama man in Lapa Dudui ka. 2 Dedeng Ama Lamtua Allah nutus Yesus sa, Yesus tao muid Ama Lamtua in koma ngas totoang. Nini ela lam, Un daid banansila el upung Musa. Ta upung Musa kon tao muid Ama Lamtua Allah in koma ka, se dedeng un in lii-lau kit upu kia-kaon hmunan nua ngas.✡ 3 Mo ela kon no, Yesus muun dui deng upung Musa. Ta Yesus na mo, banansila el um lamtua. Na langa son noan, um lamtua ka muun dui deng atuil in loka-loka se um-elan na dalen na ngas. 4 Atuli li mesa-mesam bangun-pii un uma-elan esa. Mo Ama Lamtua Allah bangun-pii totoang sa-saa lias. 5 Tiata upung Musa tao muid Ama Lamtua Allah in koma ka, se dedeng un in daid atuil in loka-loka taung Ama Lamtua uma isin na ngas. Ta dedeng na, un tek meman asa man mam Ama Lamtua Allah in le dake ngas. 6 Lamtua Yesus kon daek muid Ama Lamtua Allah in koma ka, mo Un nam atuil in loka-loka banansila el upung Musa lo. Undeng Un nam, Kristus, Ama Lamtua Allah Ana, man Un hulin meman son deng lolo hmunan nua, le belen maa se apan-kloma kia. Nol Kristus taan baktetebes in mana-koet Un Ama ka uma isin nas. Tiata, eta kit kil dididi kit in parsai kia, nol kit nahlae napiut se Kristus sam, kit kon haup in tamang le daid Un uma isin.
Bali kudi le nang mi in parsai ka banansila el mi upu kia-kaon nas deken
7 Undeng na, kaim musti tidi hngilan le hii babanan asa man Ama Lamtua Allah Koo Niu ka in aa son noan,
“Leol neot nia, eta mi ming Ama Lamtua Allah in teka ka son nam:
8 bon baut banansila el,
atuil nas deken,
man lako-pait didiin taun buk aat se maan in ete tuun.
Ta oen dai toe muid Musa pait lo,
didiin naha-bubuit tam Ama Lamtua Allah
keeh nal nol oen pait lo son.
9-10 Nangan tukun!
Taun buk aat Auk tao taad herang bili-ngala
se oen sila-matan nas!
Mo oen taan in soba-naan Au tutungus.
Undeng na Auk komali nol one, le tekas noan,
‘Mi niam, lai-lisin son!
Ta mi bali kudi, le nang soleng Auk lalan na son,
le muid se mi lalan in hilu ngas!’
11 Auk keeh nal nol in ngat mi in daat ela ka pait lo son.
Undeng na le Auk bahang mi noan,
‘Mi boel in taam le teen in kae leo-leo nol Auk pait lo son.’ ”✡
12 Tiata pali-kaka me! Doha-doha, ta tamlom deng mia la muik in daek dadaat, le didiin un parsai pait lo, hidim bali kudi le nang Ama Lamtua Allah man in nuil napiut ta la. 13 Banan dui ka lelo-lelo nam, mi tao teken apa dalen, mes nol mesa. Natang apa pait deken! Undeng mi hlapat tom in nole le tao kula, didiin mi kon daid bon batu, le tiu-hii Ama Lamtua Allah lo. 14 Kit bisa daid Yesus Kristus tapan, le iin mes nol Una, sadi kit nahlae napiut se Una, banansila el dedeng kit in parsai Un babalu ka.
15 Ta Ama Lamtua Koo Niu ka kon tek ela, noan,
“Leol neot ni eta mi ming Ama Lamtua Allah in teka ka lam,
bon baut banansila el atuil nas deken,
man lako-pait didiin taun buk aat se maan in ete tuun,
lole oen labang nol upung Musa.”✡
16 Lam Auk le keket elia: atuil in ming upung Musa son, hidim bali kudi le nang soleng una ngas, asiis sa? Nas kit upu kia-kaon man upung Musa esa nol puting deng dale Mesir ras. 17 Hidim, atuil in tao Ama Lamtua Allah le komali didiin taun buk aat tas, asiis sa? Nas kit upu kia-kaon nas kon. Ta oen nuil dadaat se maan in ete tuun na, didiin oen mates le puan se las. 18 Hidim, atuil man tom in bahang deng Ama Lamtua Allah, halin boel taam le teen in kae leo-leo nol Un se dale na lo kas, asiis sa? Nas kit upu kia-kaon nas. Ta oen dai hii-ming se Ama Lamtua Allah lo.✡ 19 Tiata langa son, ta lo! Kit upu kia-kaon nas haup in taam se dale na le teen in kae leo-leo nol Ama Lamtua Allah lo, undeng oen parsai se Un lo.
✡ 3:2 Buk in Kahi 12:7 ✡ 3:11 Buk in Naka-nahalit 95:7-11 ✡ 3:15 Buk in Naka-nahalit 95:7-8 ✡ 3:18 Buk in Kahi 14:1-35